Z A P I S N I K
11. sjednice Vijeća Mjesnog odbora Novi Retkovec održane 21. travnja 2026. 
Zagreb, Aleja javora 23, s početkom u 19,00 sati

Nazočni članovi Vijeća:
Stipo Arelić, Asmirka Belošević, Antun Borovčak, Nikolina Božić, Branka Branković Hajdarević, Ivana Ljubić, Danica Plečko, Dražen Rakitničan i Melita Vuk.

Predsjedava gospodin Dražen Rakitničan, predsjednik Vijeća.

Zapisnik vodi: Branka Branković Hajdarević

Predsjednik konstatira da je nazočno 9 od ukupno 9 članova Vijeća, što znači da Vijeće može pravovaljano odlučivati, te otvara 11. sjednicu Vijeća Mjesnog odbora.

Predsjednik Vijeća daje zapisnik 10. sjednice na verifikaciju te se na isti jednoglasno stavlja primjedba: zaključak u zapisniku pod točkom 3. trebao bi glasiti: Zaključak o davanju mišljenja o zahtjevu za ugradnju dodatnih polupodzemnih spremnika u blizini zgrade Čulinečka cesta 31 + molba stanara iz Aleja lipa 1e, a tekst bi trebao glasiti: „dok se ne izgrade svi polupodzemni  spremnici da ih ima dovoljno na cijelom području i za potrebe svih stanovnika zgrada, predlažemo vraćanje kontejnera na adresi Čulinečka 31 radi nespretnosti i udaljene lokacije za odlaganje smeća. S tim da na adresi Čulinečka 31 predlažemo da se tamo nađe prikladno mjesto za izgradnju polupodzemnih spremnika kako stanari ne bi trebali prelaziti raskršće da bi bacili smeće. Na adresi Aleja lipa 1a – 1h predlažemo hitnu izgradnju polupodzemnih spremnika obzirom da stoje u planu, a nisu napravljeni. Na toj lokaciji je veliki problem jer ima puno kontejnera na ulici gdje odlažu smeće stanari te zgrade kao i stanari susjedne zgrade kojima je to bliže nego polupodzemni spremnik. Lokacija je puna smeća.“ 
Vijeće prihvaća tekst zapisnika 10. sjednice Vijeća s usvojenim izmjenama.

Na prijedlog predsjednika Vijeće jednoglasno utvrđuje 

DNEVNI  RED

	1. 
	Zaključak o utvrđivanju prioriteta komunalnih aktivnosti u MO Novi Retkovec za donošenje Plana komunalnih aktivnosti Gradske četvrti Donja Dubrava za 2027. -  donošenje zaključka

	2. 
	Zaključak o prijedlogu rješavanja statusa i sigurnosno-higijenskih problema oko ruševnog objekta, Dubrava 256 – donošenje zaključka

	3. 
	Pitanja, prijedlozi i obavijesti




Ad 1. Zaključak o utvrđivanju prioriteta komunalnih aktivnosti u MO Novi Retkovec za donošenje Plana komunalnih aktivnosti Gradske četvrti Donja Dubrava za 2027. -  donošenje zaključka

Uvodno obrazloženje iznosi predsjednik Vijeća i otvara raspravu.

U raspravi sudjeluju: Stipo Arelić, Asmirka Belošević, Antun Borovčak, Nikolina Božić, Branka Branković Hajdarević, Ivana Ljubić, Danica  Plečko, Dražen Rakitničan i Melita Vuk, 

Nakon rasprave Vijeće većinom glasova od 8 ZA (Stipo Arelić, Asmirka Belošević, Nikolina Božić, Branka Branković Hajdarević, Ivana Ljubić, Danica  Plečko, Dražen Rakitničan i Melita Vuk), 0 PROTIV , 1 SUZDRŽANO (Antun Borovčak) donosi

Z A K LJ U Č A K
o utvrđivanju prioriteta komunalnih aktivnosti u MO Novi Retkovec za donošenje Plana komunalnih aktivnosti Gradske četvrti Donja Dubrava za 2027.
(Zaključak se prilaže ovom zapisniku i njegov je sastavni dio.)


Ad 2. Zaključak o prijedlogu rješavanja statusa i sigurnosno-higijenskih problema oko ruševnog objekta, Dubrava 256 – donošenje zaključka

Uvodno obrazloženje iznosi predsjednik Vijeća i otvara raspravu.

U raspravi sudjeluju: Stipo Arelić, Asmirka Belošević, Antun Borovčak, Nikolina Božić, Branka Branković Hajdarević, Ivana Ljubić, Danica  Plečko, Dražen Rakitničan i Melita Vuk, 

Nakon rasprave Vijeće jednoglasno donosi

Z A K LJ U Č A K
o rješavanju statusa te sigurnosno–higijenskih problema ruševnog objekta u ulici Dubrava 256
 (Zaključak se prilaže ovom zapisniku i njegov je sastavni dio.)

Ad 3. Pitanja, prijedlozi i obavijesti

Vijećnici raspravljaju o problemima na komunalnoj i prometnoj infrastrukturi u naselju te se daju prijedlozi koji će se uputiti Područnom odsjeku kako bi se od nadležnih službi moglo zatražiti rješavanje:



Pitanja i prijedlozi članova Vijeća:

	Član Vijeća
	Kratak sadržaj pitanja ili prijedloga

	Antun Borovčak
	Predlaže da se zatraži rješavanje problema s glodavcima u naselju oko obiteljskih kuća zbog zdravstveno – higijenske zaštite svih stanovnika.  

	Danica Plečko
	Predlaže da se zatraži uklanjanje nagomilanog otpada u Ulici platana kod kbr. 10 kako bi se prostor očistio i spriječilo sanitarno - higijensko onečišćenje i širenje zaraza. 

	Svi vijećnici
	Raspravljalo se o molbi vlasnika ugostiteljskih objekata uz Čulinečku cestu da se zadrže terase ispred ugostiteljskih objekata na pločniku. Osam vijećnika izjasnilo se da podržavaju zamolbu, a jedna vijećnica (Ivana Ljubić) bila je suzdržana. 
Budući da se pod ovom točkom ne mogu donositi zaključci, dogovoreno je da će se rasprava o zamolbi staviti na dnevni red iduće sjednice.   



Sjednica je završila u 19:37 h.

KLASA: 024-08/26-003/868
URBROJ: 251-13-11-6/006-26-2
Zagreb, 21. travnja 2026.

Zapisnik vodila:
Branka Branković Hajdarević

Predsjednik
Vijeća Mjesnog odbora Novi Retkovec

Dražen Rakitničan


                   Na temelju članka100. stavka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22) i članka 28. stavka 3. Poslovnika o radu, Vijeće Mjesnog odbora Novi Retkovec, na 11. sjednici, 21. travnja 2026., donijelo je


Z A K LJ U Č A K
o utvrđivanju prioriteta komunalnih aktivnosti u Mjesnom odboru Novi Retkovec
 za Plan komunalnih aktivnosti Gradske četvrti Donja Dubrava za 2027. 

1. Vijeće Mjesnog odbora Novi Retkovec utvrđuje prioritete komunalnih aktivnosti na području MO Novi Retkovec za donošenje Plana komunalnih aktivnosti Gradske četvrti Donja Dubrava za 2026. kako slijedi: 

1) Zamjena svih klupa za odmor i ostale parkovne opreme (stolovi i sl.) u parku Sitnice.
(Predlaže se nabavka kvalitetnih klupa kao što su klupe u Parku malina uz Čulinečku cestu). 
2) Postava klupa za odmor (5 komada) u Aleji platana, duž šetnice. 
3) Krčenje i čišćenje zelene površine omeđene Ulicom breza, Čulinečkom cestom, Alejom dudova i Antovaljskom ulicom na  k.č. 8727/11, 8727/1, 8069, 8070, 8727/5, 8725/1, 8723, k.o Dubrava.  Odvoz glomaznog otpada i uklanjanje manjih komada otpada. Sanacija ograde i uvrštavanje u plan redovnog održavanja površine.
4) Uređivanje javne površine ispred ulaza u zgradu Čulinečka cesta 52 – 54.
5) Uređivanje nogostupa u Čulinečkoj cesti od kbr. 46 – 56.


2. Ovaj zaključak dostavlja se Vijeću Gradske četvrti Donja Dubrava na daljnje postupanje.


KLASA: 024-08/26-003/868
UR BROJ: 251-13-11-6/006-26-3
Zagreb, 21. travnja 2026.
PREDSJEDNIK VIJEĆA
Mjesnog odbora Novi Retkovec

Dražen Rakitničan


Na temelju članka 100. Statuta Grada Zagreba (Službeni glasnik Grada Zagreba  23/16, 2/18, 23/18, 3/20, 3/21 i 11/21 – pročišćeni tekst i 16/22) i članka 28. stavka 3. Poslovnika o radu Vijeća, Vijeće Mjesnog odbora Novi Retkovec na 11. sjednici, 21. travnja 2026., donosi



Z A K L J U Č A K
o rješavanju statusa te sigurnosno–higijenskih problema ruševnog objekta u ulici Dubrava 256

1. Vijeće Mjesnog odbora Novi Retkovec raspravljalo je o učestalim pritužbama građana i utvrdilo da je stanje ruševnog objekta nekadašnje privremene crkve sv. Pavla u ulici Dubrava256 (k.č.br. 8225, k.o. Dubrava), u vlasništvu Grada Zagreba, postalo neodrživo te predstavlja izravnu opasnost za sigurnost i zdravlje građana.
2. Predlaže se da se od nadležnih gradskih ureda zatraži hitno ograđivanje posjeda radi sprječavanja pristupa neovlaštenim osobama, osiguravanje nestabilnih dijelova konstrukcije te potpuno uklanjanje nelegalno odloženog otpada iz dvorišta i samog objekta.
3. Vijeće predlaže da se od nadležnih tijela zatraži informacija o statusu i planiranoj namjeni navedene lokacije, uz  prijedlog da se razmotri rušenje ruševine te prenamjena zemljišta u društveno korisne sadržaje potrebne stanovnicima Novog Retkovca.
4. Ovaj se zaključak dostavlja Vijeću Gradske četvrti Donja Dubrava na daljnje postupanje.  


KLASA: 024-08/26-003/868
URBROJ: 251-13-11-6/006-26-4
Zagreb, 21. travnja 2026.


PREDJEDNIK VIJEĆA
Mjesnog odbora Novi Retkovec

Dražen Rakitničan



O b r a z l o ž e nj e

Vijeće Mjesnog odbora Novi Retkovec zaprimilo je brojne pritužbe građana zbog zapuštenog stanja gradske nekretnine u ulici Dubrava 256 (nekadašnja privremena crkva). Objekt je nakon tragičnog požara prepušten propadanju te predstavlja sigurnosni, zdravstveni i komunalni problem zbog čega je Vijeće zaključilo da je potrebno inicirati da Grad održava vlastitu imovinu.
Slijedom navedenog, Vijeće je zatražilo hitnu sanaciju, ograđivanje posjeda i rješavanje konačnog statusa ove lokacije u korist lokalne zajednice.

